टीएसआर मामले में बयान दे स्विस टाइमिंग : सीबीआई  
सीबीआई ने स्विस टाइमिंग से कहा है कि वह राष्ट्रमंडल खेलों के दौरान टीएसआर को लगाने के लिए दिए गए ठेके में हुई कथित अनियमिता पर अपनी स्थिति स्पष्ट करे।
केंद्रीय जांच ब्यूरो (सीबीआई) ने स्विस टाइमिंग से कहा है कि वह राष्ट्रमंडल खेलों के दौरान टाइमिंग, स्कोरिंग और परिणाम बताने वाली प्रणाली (टीएसआर) को लगाने के लिए दिए गए ठेके में हुई कथित अनियमिता पर अपनी स्थिति स्पष्ट करे। इसी मामले में आयोजन समिति के बर्खास्त अध्यक्ष सुरेश कलमाड़ी को गिरफ्तार किया गया है।  स्विटजरलैंड की कंपनी स्विट टाइम से कहा गया है कि वह एक अन्य जांच के सिलसिले में वहां गए एजेंसी के दल के समक्ष इस संबंध में एक बयान दाखिल करे। अधिकारिक सूत्रों ने बताया कि जांच एजेंसी ने कंपनी से कहा है कि वह उसके अधिकारियों द्वारा उठाये गये सवालों का जवाब और अपना बयान दाखिल करे।  सीबीआई ने स्विस टाइमिंग को दिये गये 141 करोड़ के ठेके में कथित अनियमितता पर प्राथमिकी दर्ज की है। राष्ट्रमंडल आयोजन समिति के बख्रास्त अध्यक्ष सुरेश कलमाड़ी और कई अन्य अधिकारियों को सीबीआई ने स्विस टाइमिंग को 141 करोड़ रपये के बढ़े हुए दाम में ठेका देने के आरोप में गिरफ्तार किया है।